**АРМАНЫ ШЕКСІЗ АДАМДЫ МҮМКІНДІГІ ШЕКТЕМЕЙДІ**

 *Ыдырысов Н.Ә.,*

 *«№1 өнер мектебі» КМҚК*

*домбыра аспабының ұстазы*

*Қарағанды қ.*

Қазіргі заманда еліміз үшін маңызыды мәселелердің бірі мүгедек немесе мүмкіндігі шектеулі балалар мен оқушыларды тәрбиелеу болып табылады. Осыған орай тәрбиенің негізгі мақсаты: мүмкіндігі шектеулі балалар тәрбиесіне инклюзивті білім беру арқылы ерекше мән беріліп, оларды еңбекке үйрету, қоғамда өз орнын табуға баулу, өмірге икемді етіп, жеке тұлға қалыптастыру болып табылады. Осыған орай біздің қазіргі таңда алдыға қойып отырған басты мақсатмыз: мүмкіндігі шектеулі оқушыларды білім, біліктілік, іскерлік дағдыларын қамтамасыз етумен қатар, олардың бойындағы қабылдау мүмкіндігін анықтап, баланың келешекте нәтижелі дамып, әлеуметтік ортаға бейімделу қамтамасыз ету мүмкіндігін қарастырамыз. Коррекциялық бағытта балаларды оқыту – бірден-бір маңызды мәселелердің бірі деп білемін. Көзі нашар көретін оқушыларға арналған білім беру жүйесін теориялық негіздеп тәжірибеде тиімді әдістермен толықтыру, нәтижені жинақтау арнаулы мектеп-интернаттың мұғалім, тәрбиешілерінен үнемі ізденуді, шығармашылықпен жұмыстануды қажет етеді. Көру мүмкіндіктері төмен балаларды оқытып, тәрбиелеуде әр баланың жеке қасиеттеріне, психологиялық дамуына, қабілеттеріне, көру мүмкіндіктеріне қарап терең үңілмей, білім берудің жүйелі ұйымдастырылуы мүмкін емес. Осы орайда, көру қабілеттері шектеулі балаларға білім беріп тәрбиелеу барысында ұстаздың өз ісінде үлкен шеберлігін, баламен жете түсінісе алатындай үлкен еңбегін қажет етеді. Бұл балалармен жұмыс істеуде тек жекелей мұғалімінің сабақ беруімен шектелмей, арнайы мамандарымен бірлесе отырып сабақ құрылымы ұйымдастырылса, әр баланың көру қабілеттерінің деңгейін сақтай, түзей отырып, бала бойындағы танымдық белсенділіктерін дамытып, сапалы білім алуына мүмкіндік жасауға болады.

Коррекциясы бар балалармен немесе оқушылармен жұмыс жасау кезінде, алдымен тұлғаның психикалық дамуын зертттеп, музыкаға деген ынтасын арттырып, оларды әлеуметтік ортаға бейімдеп, өзімен қатарлы қалыпты балалармен тең қылып, дені сау қылып тәрбиелеу. Көру қабілеті бұзылған балаларға оқу процесін қабылдау және танымдық қабілеттерінің қалыптасу қиындығы тән құбылыс, өйткені дені сау бала, мүмкіндігі шектеулі балаларға қарағанда қоршаған ортаны 83% көру жүйесі арқылы, 11% есту арқылы, 3,5% мұрын арқылы, 1,5 сипап сезу арқылы, 1% дәм сезу ақылы танып біледі. Ал көру қабілеті бұзылған бала не істейді? Қоршаған ортаны қалай танып біледі? Осы орайда балаларға сол таным мен түйсікті сезінуге және үйретуге ықпал ететін фактор – оқытушылар. Мүмкіндігі шектеулі бала мектепке алғаш келген кезде қарапайым және түрлі ауыртпалық тудыратын қиыншылықтарға тап болады. Бұл қиындықтар қатарына өз-өзіне қызмет етуінің төмен, не мүлдем болмауы, гигиеналық тазалықты ұстана алмауы, ортаға тез бейімделмеуі сияқты мәселелерді жатқызуға болады. Ал мен ол балалармен сезім қабілеттерін дамытумен жұмыстану керек деп білемін. Сезім мүшелерін дамытуға түрлі әдістерді пайдалануға болады. Мен соның есту арқылы сезім мүшелерін дамытуға мотивация жасаймын. Бастапқы сатыда музыканы тыңдау арқылы жақсы көңіл күй, өмірге деген оң көзқарастар тудыру арқылы, біртіндеп домбыра аспабында орындалатын жақсы әуендерді тыңдатамын. Осы арқылы ол балалардың осы аспапты меңгеруге деген құлшыныстары артады. Оқушылардың домбыра аспабын меңгеруде ұстаздан алатын білімнің орны ерекше болып келеді. Әрбір сабақта ұстаз шәкірттің алдына нақты мақсат-міндет қойып, оған жетудің, орындаудың жолын, амал-тәсілін бағыттай білу қажет. Оқушының музыканы қабылдаудағы қабілетін есту, есте сақтау, ритм ырғағын сезіну сезімдерін байқай отырып, алдымен баланы, оқушыны музыкаға және әуен-күйге деген сүйіспеншілігін ынтасын арттырып, қызықтыра білген дұрыс. Домбыра аспабын үйретуде алдымен оқушыға домбыра аспабының біздің халқымыздың мәдениетінде, тарихында, өмірінде алатын орны жайлы әңгіме айтып берген абзал. Оқушының көру мүмкіншілігі нашар немесе мұлдем көрмейтін болғандықтан, домбыра аспабын үйрету бұрынғы халқымыздың салт-дәстүрі бойынша құйма-құлақ әдіс-тәсілмен үйретеміз. Домбыраны үйрету кезінде негізгі қиыншылықтар сол қол саусақтарымен домбыраның пернесін басқан кезінде туындайды. Күй тілінде айтқанда бас буыннан орта буынға немесе бас буыннан кіші саға мен үлкен сағаларға ауысқан кезде туындайды. Оны жою үшін сол қолдың саусақтарына арналған әр түрлі арақашықтықтағы алыс интервалдармен (скачки) көптеген жаттығулар жасау керек. Музыка тілімен айтқанда, терция, кварта, квинта, секста, септима, октава деп аталады.

Домбыра аспапында дәріс беру, сабақ беру методикасы жағынан алып қарағанда, белгілі бір жүйеге келтірілген. Сондықтан домбыра аспабын үйренерде, ең алдымен оң қол мен сол қолдың қойылымынан бастайды. Оң қолдың койылымын қойған соң әуелі ашық ішекте төмен және жоғарғы қағыстарын үйренеді. Қағыстарды үйреніп болған соң сол қолдың койылымын қойып, саусақтарымен перне басып үйренеді. Міне осы кезде баланың көзі нашар көретін болғандықтан, бірінші қиыншылықтар туындайды. Сондықтан перне басып үйренудің әлқиссасын күй тілімен айтқанда, бас буын және негізгі буыннан бастаған абзал. Музыка тілімен айтқанда, соль-ля секунда, соль-си үлкен терция, соль-до кварта, соль-ре квинта сияқты интервалдарымен әртүрлі жаттығулар жасап ойнату керек. Осы жаттығуларды ойната отырып, домбыраның бойындағы ноталарды үйрете беру керек. Гамма до мажор жоғары және кері ауызша жаттау. Бас буын мен негізгі буындағы жаттығуларды және ноталарды үйреніп болған соң, осы буын аралығында ойналатын кішігірім әндер мен күйлерді және шығармаларды ойнауға беруге болады. Атап айтқанда, халық әні “Еркем-ай”, Б. Гизатов “Біз өмірдің гүліміз”, халық күйлері “Кербез қыз”, “Жастар биі” және т.б. шығармалар мен күйлерді пайдалануға болады.

Домбыра аспабында дәріс беру барысында менің сараптама жасап ой түйгенім құйма-құлақ арқылы мүмкіндігі нашар балалар домбыра аспабын жақсы меңгеріп, қалалық, облыстық және Республикалық домбырашылар конкурстанында бірінші және бас жүлделерді (гран-при) жеңіп алды. Атап айтқанда, 2-сынып оқушысы Сағатбек Нұрдаулет:

* Балалар музыка және Өнер мектебі арасындағы регионалдық “Сарыарқа саздары” конкурсында – бас жүлде;
* Дәулеткерей атындағы конкурс – I орын;
* Республикалық мәдениет және спорт министірлігі өткізген “Өнерлі өрен” – бас жүлде;
* Н. Тілендиев атындағы Республикалық конкурс – бас жүлде.

Осы бірнеше жылдар бойы коррекциясы бар балалармен жұмыс жасау барысында, өзімнің жинақталған тәжірибием бойынша осындай көру мүмкіншілігі нашар балалардың өнерге деген құштарлығы мол екенділігін сезініп, және халқымыздың салт-дәстүрінің бірі құйма-құлақ арқылы оқушыларды домбыра аспабында үйретіп, орындаушылық шеберліктеріне жетілдіріп, күй әлемінің эстетикалық, рухани байлығымыздан нәр алады деп ойлаймын.